P r e d k l a d a c i a  s p r á v a

	Dvojstranná slovensko-ukrajinská komisia pre národnostné menšiny, školstvo a kultúru (ďalej komisia) bola vytvorená na základe návrhu ukrajinskej strany, predloženého počas návštevy ministra zahraničných vecí Ukrajiny A. Zlenka v SR vo februári 1994. Oficiálne zriadenie komisie sa uskutočnilo v r. 1994 na základe uznesenia vlády SR č. 364/1994.
	Komisia je poradným orgánom vlád SR a Ukrajiny. Zaoberá sa komplexnou problematikou slovenskej menšiny na Ukrajine a ukrajinskej menšiny v SR s cieľom zlepšovania podmienok rozvoja ich identity. Ďalej sleduje celkovú bilaterálnu reláciu v oblasti školstva a kultúry. Slovenská i ukrajinská časť komisie má 11 členov s približne ekvivalentným zložením. Jej členmi sú zástupcovia úradu vlády, ministerstva zahraničných vecí, ministerstva kultúry, ministerstva školstva, predstavitelia menšinových organizácií ako i zástupcovia miestnej štátnej správy. Predsedom slovenskej časti komisie je Maroš Šefčovič, generálny riaditeľ Sekcie bilaterálnej spolupráce Ministerstva zahraničných vecí SR. Predsedom ukrajinskej časti komisie je Gennadij Moskaľ, predseda Štátneho výboru Ukrajiny pre národnosti a migráciu.
	Predkladaná informácia obsahuje výsledky 6. zasadania komisie, ktoré sa uskutočnilo 25. - 26. februára 2003 v Bratislave.
	Materiál sa na rokovanie vlády SR predkladá ako iniciatívny.